  Майя Бывальцева Азербайджанысь Тодосъя йӧскалык академия но Россиысь тодосъя академилэн Урал ёзэтысьтыз Эскеронъёсъя удмурт федерал центр валче ужан сярысь тупанкыл юнматозы. 25-29 пӧсьтолэзе Удмуртиын Азербайджанысь делегаци ужалоз. Со сярысь ивортэ улосвылысь йӧскалык политикая министерстволэн пресс-службаез.   Бускель кунлэн делегациеныз кивалтэ Азербайджанысь Тодосъя йӧскалык академилэн вице-президентэз, Йӧскалык Меджелислэн депутатэз, Литературая Низами нимо институтлэн кивалтӥсез, кылосбур тодосъя доктор Иса Акпер-Оглы Габиббейли. Озьы ик Удмуртие вуизы каткылдытӥсь кенешлэн но Прессалэн кенешелэн ёзчиосыз. Лыктонзылэн мугез – кыкезлы ик улосвылъёслы тунсыко луись ужпумъёсъя валче ужан сярысь кенешон. Куноос Удмуртиысь кивалтэтлэн тӧроезлэн нырысетӥ воштӥсеныз Александр Свининэн, Кун Кенешлэн азьвалтэтэзлэн ёзчиосыныз, йӧскалык политикая министрен Лариса Бурановаен, тодосчиосын пумиськылыны малпало. Озьы ик Удмуртиысь журналистъёслэн кенешсы но Азербайджанысь Прессалэн кенешез валче ужан сярысь меморандум гожтыны чаклало. Со сяна, куноос Ижкарысь Ялан ӝуась тыл доры сяськаос понозы, «Брангуртысь песянайёс» коллективен пумиськозы, Сарапулэ ветлозы. Ватсалом, та пумиськонэз радъяны Удмуртиысь азербайджанъёслэн «Достлуг» огазеяськонзы юрттэмен луиз.  Тегъёс: Мерлык Ижкар Удмуртия йӧслыкъёс Тодос  